Det er reist spørsmål omkring omstendighetene rundt måten Munthe tilegnet seg gjenstandene. Selv om Munthe framhevet at gjenstandene ble kjøpt, kan noen av dem ha stammet fra plyndrede kinesiske palasser og templer eller være framkommet for salg ad annen, ulovlig veg. Det har også vært pekt på at gjenstander kan ha vært ført ut av Kina uten samtykke fra landets myndigheter. Muligheten for at Kina vil kreve samlingen tilbakeført er også antydet.